生死歌訣 二
作者：杜光庭
朝代：唐

paragraphs: 脈分虛實爲君說，弦數沉被幷冷熱。
關前陽脈數弦浮，關後陰沉遲細脈。
浮弦而數熱兼風，沉細爲寒氣上攻。
陽浮爲表陰沉裏，尺寸關中看子細。
學者要知生死期，九恠脈中定凶吉。
結促牢代四脈者，可取死生期歲月。
假令四十動一止，一臟無炁死之義。
三十動中一止時，三歲二臟死無炁。
脈來十動一止之，一歲死期堪下淚。
若還十動不滿者，動胖炁衰人不起。
須當以日定死期，蓋爲動中不應指。
三元正氣難拘束，魂魄冥冥隨風去。
一呼三寸陽炁出，一吸復然陰炁入。
陰陽呼吸定息勻，來往升降中不息。
肝脈達而風炁生，腎水下而雨滋濕。
肺炁清汽上屬天，地炁濁而通其嗌。
脾司出納象谷空，雷動於心聲霹靂。
水谷包容腸胃間，六經爲川流不息。
陽爲形表血爲陰，精氣爲榮悍爲衛。
絡有十五經十二，上應周天下臨地。
水漏百刻運流行，與周天度爲綱紀。
手足陽明江海水，天蝎金牛幷豫冀。
太陽手足合清淮，天秤白羊充淮裏。
陰陽人馬對寅申，燕益渭漯水氣深。
太陰巨蟹幷磨蝎，丑未湖河水難竭。
寶瓶獅子對周齊，汝水三河合應之。
巳上楚宮屬雙女，亥上雙魚時掉尾。
十二脈中合經水，內外相輸爲表裏。
人身血氣要充盈，六脈無邪無病體。
火之精氣主生神，水氣充盈生志意。
復胗濇脈何部中，敗血折精之脈候。
唯有三秋乃應時，餘月見之皆惡候。
洪鈎夏脈居寸口，堪笑愚夫多不曉。
脈若俱洪不帶鈎，鈎不外匯時血常走。
秋脈微毛若無濇，病者多應命單得。
設然肺部胗見之，濇謂秋中多結脈。
嚴冬尺脈要弦沉，腎部無邪體炁清。
忽然弦大多虛候，夢中涉水鬼隨人。
春怕庚辛秋丙丁，微毛洪數病相侵。
玉函歌訣最玄微，俗眼庸人難探頤。
若能精向義中求，審察元通神可比。
。